**Lapsevanemale, kellel on terviseprobleemid**

Kui vanemal on terviseseisundiga mure, mis on kestnud pikemat aega, siis on võimalik taotleda töövõime hindamist või puude raskusastet. Osalise või puuduva töövõime korral maksab Töötukassa töövõime toetust. Puude raskusastme tuvastamisel puude toetust. Mõlemat toetust makstakse kindlaks perioodiks, vastavalt sellele milliseks ajaperioodiks alanenud töövõime või puuderaskusaste määratakse. Taotlemisel on tähtis silmas pidada seda, et poole aasta jooksul peab olema käinud arsti vastuvõtul, kes on teinud sissekande e-tervisesse, mis kinnitab terviseprobleemi. Osalist töövõimet on taotlenud nt inimesed, kellel on trauma, mis vajab pikemaajalist taastumist, krooniline terviseprobleem (nt südamehaigused), mis vajab pikemaajalist ravi ja tähelepanu või ka näiteks ärevushäire või depressioon. Kui sa ei ole kindel, kas sinu terviseprobleem võiks kuuluda sinna hulka, et töövõimet oleks mõistlik hinnata, siis võid nõu pidada enda raviarstiga või Töötukassa/Sotsiaalkindlustusametiga. Töövõimet hindab Töötukassa, puude raskusastet Sotsiaalkindlustusamet.

Töövõime kohta saab lähemalt lugeda: <https://www.tootukassa.ee/content/toovoimereform/toovoime-hindamine>

Puude kohta: <https://sotsiaalkindlustusamet.ee/et/puue-ja-hoolekanne/puude-tuvastamine>

Nii alanenud töövõimega kui ka puudega inimestel on võimalus taotleda rehabilitatsiooniteenuseid. Rehabilitatsiooniteenus on mõeldud inimestele, kelle terviseseisund vajab mitut erinevat teenust - nt psühholoog, füsioterapeut, tegevusterapeut, logopeed, loovterapeut jne.

Osalise töövõime ja/või keskmise või raske puudega inimestel on õigus taotleda Tööalast rehabilitatsiooni. Kui vajad konsultatsiooni, siis nõustavad Sind Töötukassa juhtumikorraldajad. Selleks võta ühendust endale sobiva maakonna Töötukassa osakonnaga. Lisainfo: <https://www.tootukassa.ee/content/toovoimereform/tooalane-rehabilitatsioon>

Puuduva töövõimega ja/või sügava puudega inimestel on õigus taotleda Sotsiaalset rehabilitatsiooni. Kui vajad konsultatsiooni, siis nõustavad Sind Sotsiaalkindlustusameti juhtumikorraldajad. Selleks võta ühendust endale sobiva maakonna Sotsiaalkindlustusameti klienditeenindusosakonnaga. Lisainfo: <https://sotsiaalkindlustusamet.ee/et/puue-ja-hoolekanne/sotsiaalne-rehabilitatsioon#Sotsiaalne%20rehabilitatsioon>

Töötukassal ja Sotsiaalkindlustusametil on puudega või vähenenud töövõimega inimestele veel teisigi teenuseid:
Töötukassa: <https://www.tootukassa.ee/content/toovoimereform/teenused-vahenenud-toovoimega-inimestele>

Sotsiaalkindlustusamet Erihoolekandeteenused: <https://sotsiaalkindlustusamet.ee/et/puue-ja-hoolekanne/erihoolekandeteenused>

Abivahendid: <https://sotsiaalkindlustusamet.ee/et/puue-ja-hoolekanne/erihoolekandeteenused>

 **Perearst**

Kui vajad üksikteenuseid, nagu nt füsioteraapia, psühhoteraapia või tegevusteraapia, siis ressursside olemasolul on võimalik perearstidel suunata Sind teenustele läbi perearsti teraapiafondi. Seda, kas on võimalik teenusele suunata, otsustab perearst vastavalt sellele, kas teraapiafondis on vaba ressurssi ja patsiendi seisund on selline, et teenus on näidustatud.